Hvis man har købt brødet, anbefales man at levere det tilbage til butikken eller til at smide det ud.

Lantmännen Schulstad A/S har tirsdag aften tilbagekaldt et parti gulerodsbrød, fordi der er risiko for mug i det. Det skriver Miljø- og Fødevarestyrelsen på deres hjemmeside. Det drejer sig om Levevis Gulerodsbrød med lot nummer: 24.07 PH eller 24.07.PI. - Der er tale om et parti brød, der har været ramt af mugdannelsen. Virksomheden har fundet mug i egne referenceprøver samt modtaget forbrugerreklamationer. Der er kun risiko for mug i brød med ovenstående holdbarhedsdato, melder Miljø- og Fødevarestyrelsen. Brødet er blevet solgt i dagligvarebutikker over hele landet med ’bedst før’-datoen 24. juli 2020. Det mug, der kan være i brødet, gør, at det ikke er egnet som fødevare, skriver Miljø- og Fødevarestyrelsen. Derfor råder styrelsen alle forbrugere til at levere produktet tilbage til butikken, hvor det er købt, eller til at kassere det.